Document ID: 32007L0070

ДИРЕКТИВА 2007/70/ЕО НА КОМИСИЯТА
от 29 ноември 2007 година
за изменение на Директива 98/8/ЕО на Европейския парламент и на Съвета с цел включване на въглеродния диоксид като активно вещество в приложение IА към нея
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (1), и по-специално член 16, параграф 2, втора алинея от нея,
като има предвид, че:
(1)
Регламент (ЕО) № 2032/2003 на Комисията от 4 ноември 2003 г. относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди и за изменение на Регламент (ЕО) № 1896/2000 (2) установява списък с активни вещества, подлежащи на оценка с цел евентуалното им включване в приложение I, IА или IБ към Директива 98/8/ЕО. В списъка се включва въглеродният диоксид.
(2)
Съгласно Регламент (ЕО) № 2032/2003 на въглеродния диоксид е направена оценка в съответствие с член 11, параграф 2 от Директива 98/8/ЕО за употреба в продуктов тип 14 (родентициди) съгласно определението, посочено в приложение V към Директива 98/8/ЕО.
(3)
Франция бе определена за докладваща държава-членка и на 15 май 2006 г. представи на Комисията доклада на компетентния орган, придружен от препоръка, в съответствие с член 10, параграфи 5 и 7 от Регламент (ЕО) № 2032/2003.
(4)
Докладът на компетентния орган беше преразгледан от държавите-членки и Комисията. В съответствие с член 11, параграф 4 от Регламент (ЕО) № 2032/2003 констатациите от прегледа бяха включени в доклад за оценка по време на заседанието на Постоянния комитет по биоцидите на 21 юни 2007 г.
(5)
Преразглеждането във връзка с въглеродния диоксид не разкри нерешени въпроси или други притеснения, с които да се заеме Научният комитет по рисковете за здравето и околната среда.
(6)
От различните проучвания става ясно, че биоцидите, използвани като родентициди и съдържащи въглероден диоксид, са с нисък риск за хората, животните и околната среда и отговарят на изискванията на член 5 от Директива 98/8/ЕО, по-специално по отношение на употребите, които са проучени и подробно описани в доклада за оценка. Поради това е целесъобразно въглеродният диоксид да бъде включен в приложение IА, за да се гарантира, че във всички държави-членки разрешенията или регистрациите на биоциди, използвани като родентициди и съдържащи въглероден диоксид, могат да бъдат издавани, изменяни или отменяни в съответствие с член 16, параграф 3 от Директива 98/8/ЕО.
(7)
Важно е разпоредбите на настоящата директива да се прилагат едновременно във всички държави-членки с цел да се осигури еднакво третиране на пазара на биоциди, съдържащи активното вещество въглероден диоксид, както и да се улесни правилното функциониране на пазара на биоциди като цяло.
(8)
Следва да се осигури разумен период от време, преди дадено активно вещество да бъде включено в приложение IА, с цел да се позволи на държавите-членки и на заинтересованите страни да се подготвят за наложените нови изисквания и да се осигури възможност кандидатите, подготвили досиета, напълно да се възползват от 10-годишния период за защита на данните, който в съответствие с член 12, параграф 1, буква в), ii) от Директива 98/8/ЕО започва от датата на включване.
(9)
След включването в приложението на държавите-членки следва да се отпусне разумен период от време за прилагане на член 16, параграф 3 от Директива 98/8/ЕО, и по-специално за издаване, изменение или отменяне на разрешителни или регистрации на биоциди от продуктов тип 14, съдържащи въглероден диоксид, с цел да се осигури привеждането им в съответствие с Директива 98/8/ЕО.
(10)
Директива 98/8/ЕО следва да бъде съответно изменена.
(11)
Мерките, предвидени в настоящата директива, са в съответствие със становището на Постоянния комитет по биоцидите,
ПРИЕ НАСТОЯЩАТА ДИРЕКТИВА:
Член 1
Приложение IA към Директива 98/8/ЕО се изменя в съответствие с приложението към настоящата директива.
Член 2
Транспониране
1. Държавите-членки приемат и публикуват не по-късно от 31 октомври 2008 г. законовите, подзаконовите и административните разпоредби, необходими за привеждане в съответствие с настоящата директива. Те незабавно съобщават на Комисията текста на тези разпоредби и прилагат таблица на съответствието на въпросните разпоредби с настоящата директива.
Те прилагат посочените разпоредби от 1 ноември 2009 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза сила на двадесетия ден от публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 29 ноември 2007 година.

Labels: 3
15
1
20